
Nr. SC 2022-
REFERAT DE APROBARE PRIVIND 
PROIECTUL DE HOTĂRÂRE

privind aprobarea înființării unei păduri urbane miniaturale prin sponsorizarea cu
puieți din specii lemnoase autohtone de către 
Propark Fundația pentru Arii Protejate

1. Descrierea situației actuale

Având în vedere adresa Propark Fundația pentru Arii Protejate, înregistrată la Primăria Municipiului Timișoara cu numărul SC 2022-28292/11.11.2022, privind intenția de a realiza o pădure urbană miniaturală.
Ținând cont de solicitarea de mai sus, Primăria Municipiului Timișoara pune la dispoziție, spre împădurire/plantare, terenul aflat pe strada Mihail kogălniceanu (la Gara de Est), cu suprafața de 1.927,00 mp, conform precizărilor din extrasul de Carte funciară nr 410895, din CF vechi nr. 1, număr top 5568, din care se supune amenajării 960,00 mp. Terenul propus pentru împădurire, este cadastrat ca spațiu verde în Cadastrul Verde al Municipiului Timișoara, Anexa 1 la prezenta hotărâre, existând 6 arbori (1 Robinia pseudoaccacia, 1 Koelreuteria paniculata și 4 Thuja orientalis).
2. Schimbări preconizate și rezultate așteptate

Pădurea urbană miniaturală este un concept din permacultură care combină arbori, arbuști și plante ierboase, aranjate pe șapte etaje.

Denumirea de ”pădure miniaturală” vine de la aspectul și design-ul spațiului amenajat, acesta aducând a pădure sălbatică.

O pădure miniaturală este o plantare diversă de plante care încearcă să imite ecosistemele și modelele găsite în natură. Sunt modele tridimensionale, cu viață, extinzându-se în toate direcțiile – în sus, în jos și în afară.

Pădurea miniaturală are în vedere mai multe principii care asigură dezvoltarea armonioasă a fiecărui etaj:

– Se pune accent pe arbori, arbuști, plante perene și plante anuale cu auto însămânțare;

– Se mizează pe densități mari care să acopere solul și să suprime buruienile;

– Se folosesc plante fixatoare de azot care să îmbogățească solul;

– Se caută plante care atrag insectele benefice pentru a poleniza și pentru a limita atacurile dăunătorilor;

– Se prelucrează solul în așa fel încât apa să fie menținută în substrat;

– Se amplasează diferitele specii de plante pentru a crea microclimate și paravane de protecție pentru plantele mai mici.

Avantajele pădurii miniaturale urbane:

· necesită lucrări minime de îngrijire, nu este nevoie de fertilizare, de irigații sau de plivire;

· deoarece este formată din plante perene, nu este nevoie de lucrări de arătură, deci se păstrează structura solului și se menține calitatea lui;

· Arborii au rolul de a oferi umbră și protecție plantelor de la baza lor, inclusiv o sursă de umiditate pentru acestea.

Primul pas pentru a înființa o pădure miniaturală este să ne alegem speciile de plante pe care le vrem pentru cultivare. Trebuie să avem în vedere numai soiuri aclimatizate, care știm că se comportă bine în condițiile climatice din zona noastră.

Toate componentele sistemului trebuie să fie compatibile între ele, precum și cu caracteristicile solului și amplasarea terenului.

Pentru început trebuie analizate minuțios condițiile terenului:

· direcția de mișcare a soarelui;

· direcția vântului;

· cum se topește zăpada și cum se scurge apa pluvială pe teren;

· plantele care cresc în mod natural.

Suprafața împădurită cu specii lemnoase autohtone, are creștere rapidă și densitate mare și contribuie semnificativ la îmbunătățirea condițiilor climatice locale, respectând, astfel prevederile Legii nr. 24/2007, art 11, alin. (3) Lucrările de amenajare se execută cu material forestier şi floricol, adaptat climei, provenit din pepiniere şi alte plantaţii de arbuşti decorativi care, prin proprietăţile lor biologice şi morfologice, au o valoare estetică şi ecologică şi nu afectează sănătatea populaţiei şi biosistemele existente deja în zonă.
Datorită tehnicilor speciale folosite la înființarea ei, suprafața de pădure se va dezvolta autonom. Singurele lucrări de întreținere necesare vor fi 2-3 udări pe timpul verii, care pot fii suplimentate până la 10 udări în cazul unei veri secetoase. Activitățile de întreținere (udare, cosirea ierbii dintre arborii plantați, mulcire etc.) vor fi asigurate de Primăria Municipiului Timișoara prin societatea prestatoare de servicii de întreținere spații verzi SC Rogera Prest Com SRL.

Pădurile urbane reprezintă un model de bune practici în managementul terenurilor din zone urbane, model intens promovat în alte țări datorită beneficiilor ecologice și sociale observate: retenția prafului și noxelor din aerul respirabil; aport de oxigen; fixarea carbonului din atmosferă într-un ritm rapid; amprenta de carbon zero pentru îngrijire; reducerea poluării fonice; valoare estetică și valoare educativă: observarea proceselor naturale.

Caracteristici ecologice: specii autohtone adaptate mediului; fără necesar de aport de substanțe chimice pentru mentenență; condiții de hrană și adăpost pentru fauna sălbatică; stabilitate ecologică și condiții pentru manifestarea proceselor ecologice (concurența, închiderea stării de masiv, eliminare naturală, humificare etc.

Primăria Municipiului Timișoara pune la dispoziție, spre împădurire/plantare, terenul aflat pe strada Mihail kogălniceanu (la Gara de Est), cu suprafața de 1.927,00 mp, conform precizărilor din extrasul de Carte funciară nr 410895, din CF vechi nr. 1, număr top 5568, din care se supune amenajării 960,00 mp. Terenul propus pentru împădurire, este cadastrat ca spațiu verde în Cadastrul Verde al Municipiului Timișoara, Anexa 1 la prezenta hotărâre, 6 arbori (1 Robinia pseudoaccacia, 1 Koelreuteria paniculata și 4 Thuja orientalis).

Prin împădurirea terenului se va creea o barieră fonică, o perdea ce va reține poluarea atmosferică, crescând confortul locatarilor din zonă.

Materialul săditor este sponsorizat de către Propark Fundația pentru Arii Protejate.
3. Concluzii:
Prin urmare consider oportună promovarea Proiectului de hotărâre privind aprobarea înființării unei păduri urbane în miniatură prin sponsorizarea cu puieți din specii lemnoase autohtone de către Propark Fundația pentru Arii Protejate, supun spre dezbatere şi aprobare Consiliului Local al Municipiului Timişoara proiectul de hotărâre mai sus menționat.

